Document ID: 32010R0127

A BIZOTTSÁG 127/2010/EU RENDELETE
(2010. február 5.)
a légi járművek és repüléstechnikai termékek, alkatrészek és berendezések folyamatos légialkalmasságának biztosításáról és az ezzel összefüggő feladatokban részt vevő szervezetek és személyek jóváhagyásáról szóló 2042/2003/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre és különösen annak 100. cikke (2) bekezdésére,
tekintettel a 2009. október 21-i 1108/2009/EK európai parlamenti és tanácsi rendelettel (1) módosított, a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi rendelet, az 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és a tanácsi rendeletre (2) és különösen annak 5. cikke (5) bekezdésére,
mivel:
(1)
Az európai légi közlekedés biztonsága egységesen magas szintjének fenntartása érdekében, ezzel összefüggésben különösen a „székhely” fogalommeghatározásának megállapítása, a „hivatalosan elismert szabvány” kifejezés jelentésének egyértelműbbé tétele, a légialkalmasság-irányító szervezetek repülési engedélyek kiadására való feljogosítása és az üzemképességi tanúsítvány (1. számú EASA-űrlap) tartalmának jobbítása céljából, valamint annak biztosítása érdekében, hogy a folyamatos légialkalmassággal összefüggő tevékenységekben részt vevő személyek megfelelő képzésben részesüljenek a nagy repülőgépek elektronikai vezetékrendszereivel kapcsolatban, minthogy ezek az elmúlt években több balesetet és repülőeseményt is előidéztek, módosítani szükséges a légi járművek és a repüléstechnikai termékek, alkatrészek és berendezések folyamatos légialkalmasságának biztosítására, valamint az ezzel összefüggő feladatokban részt vevő szervezetek és személyek jóváhagyására vonatkozó követelményeket és eljárásokat.
(2)
A 2042/2003/EK (3) rendeletet ezért megfelelően módosítani kell.
(3)
Az e rendeletben előírt rendelkezések az Európai Repülésbiztonsági Ügynökség (a továbbiakban: ügynökség) által a 216/2008/EK rendelet 17. cikke (2) bekezdése b) pontjának és 19. cikke (1) bekezdésének megfelelően kiadott véleményeken (4) alapulnak.
(4)
Az e rendeletben előírt intézkedések összhangban vannak a 216/2008/EK rendelet 65. cikke alapján létrehozott bizottság véleményével,
ELFOGADTA EZT A RENDELETET:
1. cikk
A 2042/2003/EK rendelet a következőképpen módosul:
1.
A 2. cikk a következő m) ponttal egészül ki:
„m) »székhely«: a vállalkozás központi ügyvezetésének helye vagy cégjegyzék szerinti székhelye, ahol a fő pénzügyi feladatokat végzik és az e rendelet hatálya alá tartozó tevékenységek feletti operatív ellenőrzést gyakorolják.”
2.
A 7. cikk a következő (7) bekezdéssel egészül ki:
„(7) Az (1) bekezdésben foglalt rendelkezéstől eltérve:
a)
az I. melléklet (M. rész) M.A.706. k) pontjában foglalt rendelkezések 2010. szeptember 28-tól alkalmazandók;
b)
a III. melléklet (66. rész) I. függelékének 7.7. pontjában foglalt rendelkezések 2010. szeptember 28-tól alkalmazandók;
c)
az I. melléklet (M. rész) F. alrészének A. szakasza és a II. melléklet (145. rész) A. szakasza alapján jóváhagyott karbantartó szervezetek 2010. szeptember 28-ig továbbra is jogosultak az I. melléklet (M. rész) II. függelékében, illetőleg a II. melléklet (145. rész) I. függelékében eredetileg közzétett 1. számú EASA-űrlap felhasználásával üzemképességi tanúsítványokat kiadni;
d)
az illetékes hatóságok 2010. szeptember 28-ig továbbra is jogosultak az I. melléklet (M. rész) III., V. és VI. függelékében, a II. melléklet (145. rész) III. függelékében, a III. melléklet (66. rész) V. függelékében és a IV. melléklet (147. rész) II. függelékében található űrlapok korábbi, e rendelet hatálybalépését megelőzően hatályos változatai alapján bizonyítványokat, engedélyeket kiadni;
e)
az e rendelet hatálybalépése előtt az I. melléklet (M. rész), a II. melléklet (145. rész), a III. melléklet (66. rész) és a IV. melléklet (147. rész) alapján kiadott bizonyítványok és tanúsítványok a módosításukig vagy visszavonásukig érvényben maradnak.”
3.
Az I., a II., a III. és a IV. melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. február 5-én.

Labels: 7
8
9